REGOLAMENT TAL-KUNSILL (KE) Nru 371/2009
tas-27 ta’ Novembru 2008
li jemenda r-Regolament (Euratom, KEFA, KEE) Nru 549/69 li jistabbilixxi l-kategoriji ta’ uffiċjali u impjegati oħra tal-Komunitajiet Ewropej lil liema d-disposizzjonijiet ta’ l-Artikolu 12, it-tieni paragrafu ta’ l-Artikolu 13 u l-Artikolu 14 tal-Protokoll dwar il-Privileġġi u l-Immunitajiet tal-Komunitajiet japplikaw
IL-KUNSILL TAL-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 291 tiegħu,
Wara li kkunsidra l-Protokoll dwar il-Privileġġi u l-Immunitajiet tal-Komunitajiet Ewropej, u b’mod partikolari l-Artikolu 16 tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew (1),
Wara li kkunsidra l-opinjoni tal-Qorti tal-Ġustizzja (2),
Wara li kkunsidra l-opinjoni tal-Qorti ta’ l-Awdituri (3),
Billi:
(1)
Skont l-Artikolu 6 tad-Deċiżjoni 2009/371/JHA tal-Kunsill, ta’ 6 ta’ April 2009, li tistabbilixxi l-Uffiċċju Ewropew tal-Pulizika (Europol) (4), il-persunal tal-Europol jista’ jipparteċipa fi rwol ta’ appoġġ fl-iskwadri konġunti ta’ investigazzjoni maħluqa minn żewġ Stati Membri jew iżjed, u fuq l-inizjattiva ta’ dawn l-Istati Membri, sakemm dawn l-iskwadri jkunu qed jinvestigaw reati kriminali li jaqgħu taħt il-kompetenza tal-Europol. Dawn l-iskwadri konġunti ta’ investigazzjoni huma mmexxija minn kap ta’ l-iskwadra li jirrappreżenta l-awtorità kompetenti li tkun qed tipparteċipa fl-investigazzjonijiet kriminali tal-Istat Membru li fih topera l-iskwadra. Matul l-operat ta’ skwadra konġunta ta’ investigazzjoni, il-persunal tal-Europol għandu, fir-rigward tar-reati mwettqa kontrihom jew minnhom, ikunu suġġetti għal-liġi nazzjonali ta’ l-Istat Membru ta’ l-operazzjoni applikabbli għal persuni b’funzjonijiet komparabbli.
(2)
Meta l-Protokoll li jemenda l-Konvenzjoni tal-EUROPOL introduċa l-possibbiltà li l-uffiċjali tal-Europol jipparteċipaw fl-iskwadri konġunti ta’ investigazzjoni (5), tqies li, fid-dawl ta’ l-ispeċifiċitajiet tal-parteċipazzjoni ta’ l-uffiċjali tal-EUROPOL fl-iskwadri konġunti ta’ investigazzjoni maħluqa mill-Istati Membri fil-kuntest ta’ investigazzjonijiet kriminali li jaqgħu taħt il-kompetenza tal-Europol, l-uffiċjali tal-EUROPOL m’għandhomx igawdu l-immunità mill-proċedimenti legali fir-rigward ta’ l-atti uffiċjali mwettqa waqt il-parteċipazzjoni f’dawn l-iskwadri.
(3)
Il-privileġġi u l-immunitajiet li l-Protokoll dwar il-Privileġġi u l-Immunitajiet tal-Komunitajiet Ewropej jagħti, biss fl-interessi tal-Komunitajiet, lill-uffiċjali u lill-aġenti tagħhom, għandhom natura purament funzjonali, fis-sens li huma maħsuba biex jevitaw kull interferenza mal-funzjonament u l-indipendenza tal-Komunitajiet. Billi d-Deċiżjoni 2009/371/JHA ma tibdilx l-ispeċifiċitajiet tal-parteċipazzjoni tal-persunal tal-Europol fl-iskwadri konġunti ta’ investigazzjoni, l-adozzjoni tagħha m’għandhiex testendi l-immunità mill-proċedimenti legali għall-persunal tal-Europol li jkun qed jipparteċipa f’dawn l-iskwadri. Għaldaqstant, ir-Regolament (Euratom, KEFA, KEE) Nru 549/69 (6) għandu jiġi emendat sabiex jiġi ċċarat, fil-kuntest ta’ dik id-Deċiżjoni, u esklussivament għall-finijiet ta’ l-applikazzjoni tagħha, l-ambitu ta’ l-immunità tal-persunal tal-Europol li jkun għad-dispożizzjoni ta’ skwadra konġunta ta’ investigazzjoni,
ADOTTA DAN IR-REGOLAMENT:
Artikolu 1
L-Artikolu li ġej għandu jiddaħħal fir-Regolament (Euratom, KEFA, KEE) Nru 549/69:
“Artikolu 1a
L-Artikolu 12(a) tal-Protokoll dwar il-Privileġġi u l-Immunitajiet tal-Komunitajiet m’għandux japplika għall-persunal tal-Europol li jitqiegħed għad-dispożizzjoni ta’ skwadra konġunta ta’ investigazzjoni fir-rigward ta’ atti uffiċjali li jkun meħtieġ li jsiru fi twettiq ta’ l-inkarigi stabbiliti fl-Artikolu 6 tad-Deċiżjoni tal-Kunsill 2009/371/JHA ta’ 6 ta’ April 2009li tistabbilixxi l-Uffiċċju Ewropew tal-Pulizija (Europol) (*).
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Jannar 2010.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-27 ta’ Novembru 2008.